Vyf vas oor polisiemoordeArgieffoto: SAPD/Facebook Kol. Noxolo Kweza, woordvoerder van die polisie, het gesê die inhegtenisnemings volg op ’n reusesoektog oor twee provinsies. Volgens Kweza is van die verdagtes in KwaZulu-Natal in hegtenis geneem terwyl die ander in Gauteng vasgetrek is. Die verdagtes sal Dinsdag in die Durban-, Johannesburg- en Alexandra-landdroshowe verskyn, het Kweza gesê. Die vyf verdagtes is in hegtenis geneem in verband met twee voorvalle waartydens drie polisiebeamptes doodgeskiet is. Twee polisiebeamptes is op 29 Maart op die N3 naby Modderfontein doodgeskiet. In die ander voorval is ŉ polisiebeampte op 24 Maart by Parkstasie in Johannesburg doodgeskiet. Volgens Kweza word vier van die verdagtes met die N3-skietery verbind en die vyfde verdagte met die Parkstasie-skietery.